Վերջին զեկուցաբերն էր Շահան Գանտահարեան, որ նախ համընդհանուր կերպով անդրադարձաւ Հայաստան-Արցախ-սփիւռք եռամիասնութեան եւ այդ ձեւաչափով ցարդ յաջողութիւն արձանագրած երկու հիմնական նախաձեռնութիւններուն` «Հայաստան» համահայկական հիմնադրամին եւ Հայոց ցեղասպանութեան 100-ամեակի Կեդրոնական, տարածաշրջանային ու տեղական յանձնախումբերուն, որոնք բաւական նկատառելի արդիւնքներ տուած են: Արդարեւ, «Հայաստան» համահայկական հիմնադրամը 25 տարուան ընթացքին իրագործեց 50 հազար ծրագիր` 330 միլիոն տոլարով եւ 700 հազար մասնակից նուիրատուով: Ասոնց զուգահեռ ան յիշեց սփիւռքի նախարարութեան նախաձեռնութեամբ ոլորտային, մասնագիտական համաժողովներու կազմակերպումը, որոնք առիթ են համախմբումի, միասնաբար քննարկում կատարելու եւ ռազմավարութիւն ճշդելու: